Resep: Laerskool Bakenkop se Karoo-staanribLaerskool Bakenkop vier vanjaar hul 40ste bestaansjaar. (Foto: Laerskool Bakenkop/Facebook) Hoewel 40 jaar nog jonk is in vergelyking met skoolreuse wat reeds eeue lank kinders deur die skoolbanke dra, is die Laerskool Bakenkop in Wierdapark trots daarop dat Bakie-leerders met karakter en standvastige waardes gekweek is deur die vier dekades van sy bestaan. Willie Fourie, wat al sedert 2011 die skoolhoof van Laerskool Bakenkop is, koppel ’n waardesisteem nie bloot net aan ’n paar woorde nie, maar aan klein dade wat aan groter lewenswaardes gekoppel kan word. “Dertig jaar nadat jy vir die laaste keer in die skool se banke gesit het, is dit die waardesisteem wat gedurende jou vormingsjare by jou gekweek is, wat gaan veroorsaak dat jy eerlik is in jou werksomgewing en trots is op die werk wat jy doen,” sê Fourie. “Ons het die voorreg om nog dieselfde waardesisteem aan ons leerders te kan bied.” Tydens ’n onlangse skoolreünie, waartydens leerders vanuit die vier bestaansdekades heerlik saamgekuier het, was dit vir Fourie verfrissend om te sien hoe die verskillende generasies met mekaar ooreengestem het. Dit het vir hom duidelik geword dat die waardes wat deur die skool in die eerste generasie gekweek is, ooreenstem met dié van die jongste een. Hy vertel dat mense deur die loop van die reünie nostalgies deur die skoolterrein en -geboue kon loop. “Dis ongelooflik om te weet dat dieselfde onderwyser en ouer wat 40 jaar hier op die skoolterrein gebraai het, ná al die jare kan terugkom en dieselfde omgewing sien en dieselfde gevoel ervaar.” Fourie is opgewonde oor die toekoms en sê die skool se waardes vloei soos ’n goue draad deur elke jaar en generasie, en dié draad gaan nie vinnig geknip word nie. “Mense dra die waardes saam met hulle in hul hele lewe in, en wanneer dit tyd word dat hulle kinders skool toe moet gaan, weet hulle waarheen om te draai.” “KosMosTyd”. (Foto: Mizanne Hattingh/Maroela Media) KosMosTyd, die indrukwekkende resepteboek wat die skool vir sy 40ste verjaarsdag laat druk het, word deur Fourie as aandenking beskou, en nie as ’n geleentheid om bloot munt daaruit te slaan nie. Hy het self ’n resep in die boek. Dié resep herinner hom aan sy grootwordjare in die Karoo, sy grootouers en die waardevolle uitwerking wat dit op hom gehad het. “Met elke Vadersdag, en soos die begroting dit verder deur die jaar toelaat, berei ek hierdie gereg voor. Vir drie uur gedenk ek baie herinneringe aan my pa en oupa.” Hoewel dié dis Fourie na aan die hart lê, benadruk hy dat die resepteboek propvol ouma-, oupa- en kosbare familieresepte is. Willie Fourie se Karoo-staanrib. (Foto: KosMosTyd) KosMosTyd kan teen R150 hier aangeskaf word. Bron: KosMosTyd ŉ Gelukkige Maroela Media-leser staan die kans om ŉ eksemplaar van Laerskool Bakenkop se resepteboek KosMosTyd ter waarde van R150 los te slaan! Vul die vorm hieronder in om ŉ kans te staan om die Laerskool Bakenkop se resepteboek te wen. Die kompetisie het gesluit.